

**Forvaltningsplan for Fiskeri efter**

**Rejer i Vestgrønland**

2026 - 2030

DEPARTEMENTET FOR FISKERI, FANGST, LANDBRUG OG SELVFORSYNING

2025

Indhold

[1. Baggrund 3](#_Toc202253809)

[1.1 Formål, strategi og gyldighedsområde. 3](#_Toc202253810)

[1.2 Gyldighedsperiode og revisionsbestemmelser 3](#_Toc202253811)

[1.3 Lovgivning og forvaltningsansvar 3](#_Toc202253812)

[2. Introduktion til arten i relation til fiskeri og miljø 5](#_Toc202253813)

[2.1 Prøvetagning 5](#_Toc202253814)

[3. Rådgivning samt styrings- og forvaltningsprincipper i fiskeriet 6](#_Toc202253815)

[3.1 Videnskabelig rådgivning 6](#_Toc202253816)

[3.2 Fastsættelse og fordeling af TAC 7](#_Toc202253817)

[3.2.1 Fastsættelse af TAC 7](#_Toc202253818)

[3.2.2 Fordeling af TAC 8](#_Toc202253819)

[3.3 Reguleringsmekanismer 8](#_Toc202253820)

[3.3.1 Regulering af kvotemængde 8](#_Toc202253821)

[3.3.2 Regulering af fiskerikapacitet 9](#_Toc202253822)

[3.3.3 Områderegulering 9](#_Toc202253823)

[3.3.4 Tekniske bevaringsforanstaltninger 9](#_Toc202253824)

[3.3.5 Forvaltning af bifangst 10](#_Toc202253825)

[3.3.6 Andre forvaltningsinitiativer 10](#_Toc202253826)

[4. Rapportering og kontrol 11](#_Toc202253827)

[4.1 Rapportering 11](#_Toc202253828)

[4.2 Monitoring, Control, and Surveillance (MCS) 11](#_Toc202253829)

[4.2.1 Elektronisk logbog 12](#_Toc202253830)

[4.2.2 Dagsmeldinger 12](#_Toc202253831)

[4.2.3 Stop af fiskeri 12](#_Toc202253832)

[4.2.4 Foranstaltninger og anmeldelser 12](#_Toc202253833)

[5. Referencer og bilag 13](#_Toc202253834)

[Bilag 1. Gældende lovgivning af særlig relevans 13](#_Toc202253835)

[Bilag 2. Områdeafgrænsning 14](#_Toc202253836)

# 1. Baggrund

## 1.1 Formål, strategi og gyldighedsområde.

Hensigten med nærværende forvaltningsplan er at fastsætte rammerne for et bæredygtigt fiskeri efter rejer af arten *Pandalus borealis* for rejeflåden i Vestgrønland (NAFO område 1).

Forvaltningsplanen indbefatter fastsættelse af en årlig TAC på baggrund af den videnskabelig rådgivning der udarbejdes af NAFO’s Videnskabelige Råd i samarbejde med Grønlands Naturinstitut. Den videnskabelige rådgivning baserer sig på en bæredygtig udnyttelse af ressourcen. I den videnskabelige vurdering af bestanden indgår beregninger af risici for at rejebestanden overstiger diverse referencepunkter. Dette inkluderer bl.a. referencepunktet Zmsy[[1]](#footnote-2) som indikator for at den samlede dødelighed ikke overstiger det optimale niveau. Baseret på anbefaling fra det videnskabelige råd accepteres en risiko på 35% for at overskride Zmsy det kommende år.

Den overordnede målsætning i forhold til biodiversiteten og økologien i de vestgrønlandske havområder er at bevare et produktivt økosystem med mange trofiske niveauer. Inatsisartutlov om Fiskeri (Fiskeriloven) specificerer således, at det ved administration af loven tilstræbes, at indvirkningen på økosystemet holdes på et acceptabelt niveau. Dette sikres gennem implementering af årlige videnskabelige surveys der tilvejebringer information om udviklingen i og status af rejebestanden og det øvrige økosystem. Derudover gennemføres jævnligt videnskabelige undersøgelser med henblik på kortlægning af sårbare havbundsmiljøer og disses aktuelle status.

## 1.2 Gyldighedsperiode og revisionsbestemmelser

Denne forvaltningsplan erstatter forvaltningsplanen fra 2021, og er gældende fra 1. januar 2026 indtil 31. december 2030, hvor en ny evaluering skal foreligge. Større ændringer i fiskeriets struktur, principper for rådgivningen eller lignende, som konstateres i den mellemliggende periode, kan også udløse en revision og derved sikre, at forvaltningsplanen til en hver tid er retvisende og valid i forhold til det aktuelle fiskeri.

Enhver ændring af forvaltningsplanen kræver godkendelse i Naalakkersuisut, hvorimod ændringer i de medfølgende bilag kan foretages administrativt af Departement for Fiskeri, Fangst, Landbrug og Selvforsyning.


## 1.3 Lovgivning og forvaltningsansvar

Fiskeriloven tillægger Naalakkersuisut ret til at regulere det grønlandske fiskeri. Naalakkersuisut fastsætter årlige TAC'er for fiskebestandene på Grønlands fiskeriterritorium og fordeler dem i kvoter under hensyntagen til national lovgivning og internationale aftaler.

Forvaltningen af fiskeriet i Grønland og ansvaret herfor ligger hos Naalakkersuisut og Naalakkersuisoq for Fiskeri, Fangst, Landbrug og Selvforsyning. Naalakkersuisoq forbereder beslutningsforslag inden for rammerne af den gældende fiskerilovgivning. Sådanne forslag forelægges til beslutning på de regelmæssige møder i Naalakkersuisut.

I henhold til den gældende Fiskerilov anmoder Naalakkersuisut Fiskerirådet i at afgive udtalelse i generelle forvaltningsspørgsmål. Fiskerirådets forretningsorden specificerer Fiskerirådets sammensætning.

# 2. Introduktion til arten i relation til fiskeri og miljø

Dybhavsrejen, *Pandalus borealis*, findes i vestgrønlandske farvande fra Kap Farvel (60°N) i syd til Melvillebugten i nord som omfatter NAFO[[2]](#footnote-3) underområde 1 (1A – 1F).

Langt størstedelen af bestandens udbredelsesområde (ca. 98%) befinder sig under grønlandsk jurisdiktion og kun en lille andel af bestanden befinder sig i det Canadiske område SFA1.

Dybhavsrejen lever på dybder fra 50 til 600 meter, oftest på mudret bund. Arten er omnivor, hvilket vil sige, at den lever af mange forskellige fødeemner som orme, dødt organisk materiale, krill, alger og zooplankton. Selv er den føde for større fisk som torsk og hellefisk[[3]](#footnote-4).

Fiskeriet efter rejer i Vestgrønland foregår typisk med trawl på dybder mellem 200-400 meter.

Figur 1:Udbredelse af fiskeriet efter rejer i perioden 2017-2024. Kilde: Grønlands Naturinstitut

## 2.1 Prøvetagning

Med henblik på at få mere viden om de rejer, der indgår i fiskeriet, samt rejens udbredelse i Vestgrønland, er de deltagende fartøjer pålagt at indsamle biologiske prøver til Grønlands Naturinstitut. Krav om biologisk prøvetagning bliver fastsat af Departementet for Fiskeri, Fangst, Landbrug og Selvforsyning i samarbejde med Grønlands Naturinstitut. Nærmere instrukser om prøvetagning bliver vedlagt som bilag til de udstedte licenser.

# 3. Rådgivning samt styrings- og forvaltningsprincipper i fiskeriet

## 3.1 Videnskabelig rådgivning

På baggrund af anmodninger fra Naalakkersuisut, udarbejder NAFO’s videnskabelige råd hvert år en rådgivning om det kommende kalenderårs fiskeri efter rejer.

Analysearbejdet foregår i NIPAG[[4]](#footnote-5), som er en arbejdsgruppe under NAFO med deltagelse af specialister på reje-området fra syv forskellige nationer. I arbejdsgruppen deltager også forskere fra Grønlands Naturinstitut.

Den videnskabelige rådgivning er på nuværende tidspunkt baseret på anvendelse af en overskudsproduktionsmodel. I modellen anvendes bl.a. indeks for den fiskbare biomasse af rejer, rejeflådens fangster og fangstrater, samt mængden og fordelingen af de torsk, der formodes at spise rejer. Rådgivningen er således betinget af, at der foreligger dokumentation af fiskeriet i form af data fra logbøger (VMS-data[[5]](#footnote-6)) samt fiskeriuafhængige bestandsoplysninger fra de videnskabelige undersøgelser. Denne dokumentation tilvejebringes af Grønlands Naturinstitut (GN) og Grønlands Fiskeri- og Jagtkontrol (GFJK).

Den videnskabelige model giver mulighed for at vurdere bestanden i forhold til forskellige referencepunkter. Disse referencepunkter inkluderer:

* Den optimal biomasse (Bmsy) og den optimale dødelighed (Zmsy), som er det niveau af hhv. biomasse og dødelighed der tillader et langsigtet maksimalt bæredygtigt afkast (maximum sustainible yield).
* Grænseværdien Blim, der beskriver biomassen hvor rekrutteringen er for lav til at der kan fiskes bæredygtigt på bestanden. Blim defineres som 30% af Bmsy.
* Forvaltningsværktøjet Btrigger, der beskriver et bestemt niveau af bestandens størrelse. Hvis dette niveau nås, udløser det en specifik forvaltningshandling. Btrigger defineres som 75% af Bmsy.

Modellen giver derved information om:

* den aktuelle rejebestands status i forhold til referencepunkterne Bmsy, Zmsy, Blim, og Btrigger.,
* udviklingen af rejebestandens status under forskellige antagelser om fangster og prædationsstryk (bestemt ud fra niveauet af torskebestanden), samt
* risikoen for at bestanden overskrider referencepunkterne.

I nærværende forvaltningsplan er målsætningen, at de totale årlige fangster holdes på et niveau, hvor den samlede dødelighed ikke overstiger niveauet for den langsigtede optimale udnyttelse af bestanden. Dette sikres ved at de samlede fangster holdes på et niveau hvor:

* risikoen for at den samlede dødelighed ikke overstiger Zmsy er ≤ 35 % det kommende år, og
* risikoen for at bestanden kommer under den nedre grænseværdi Blim er < 1 %.

## 3.2 Fastsættelse og fordeling af TAC

### 3.2.1 Fastsættelse af TAC

Fastsættelsen af TAC baseres på en målsætning om at sikre et bæredygtigt fiskeri. Udgangspunktet for fastsættelse af TAC er den rådgivning, der årligt udarbejdes af NAFO’s Videnskabelige Råd på baggrund af analyser og resultater tilvejebragt af Grønlands Naturinstitut.

Så snart rådgivningen fra NAFO’s videnskabelige råd foreligger, kommunikerer Grønlands Naturinstitut denne til Departementet for Fiskeri, Fangst, Landbrug og Selvforsyning som formidler den videre til Naalakkersuisut. Efter en høringsrunde blandt Fiskerirådets medlemmer og tilforordnede, vedtager Naalakkersuisut en TAC for den samlede rejebestand på den vestgrønlandske kontinentalsokkel, inklusive den andel der findes i den canadiske EEZ.

Fra et samfundsøkonomisk og erhvervsmæssigt perspektiv er det hensigtsmæssigt at undgå store og pludselige udsving i de årlige fangster. På denne baggrund foreskriver forvaltningsplanen at TAC fastsættes i overensstemmelse med den videnskabelige rådgivning under den forudsætning at TAC maksimalt må variere med 12,5 % pr. år. Dette tilgodeser såvel ønsket om en vis stabilitet i produktionen som kravet om hurtigt at bringe TAC i overensstemmelse med den videnskabelige rådgivning, i tilfælde hvor der har været en markant stigning eller nedgang i rådgivningen.

Kun i ekstraordinære tilfælde, hvor den videnskabelige rådgivning indikerer at de vedtagne referenceværdier er tæt på at blive ramt eller overskredet, kan der afviges fra ovenstående styringsregel for fastsættelse af TAC. I sådanne tilfælde skal Fiskerirådet konsulteres og tilforordne den nødvendige biologiske ekspertise med henblik på at finde en løsning på problemstillingen samt problemer, der måtte forventes at opstå.

De situationer, der opfattes som ekstraordinære, og som medfører konsultation af Fiskerirådet, er følgende:

1. Når den videnskabelige rådgivning anbefaler et fald i TAC på 20% eller derover i forhold til den fastsatte TAC fra året før.
2. Når den videnskabelige rådgivning anbefaler en stigning i TAC på 30% eller derover i forhold til den fastsatte TAC fra året før.
3. Når bestanden falder til et niveau, der ligger under Btrigger, svarende til 75% af Bmsy.

Fiskerirådet skal i sådanne ekstraordinære situationer rådgive Naalakkersuisut om mulige løsninger efter indstilling fra Departementet. I sådanne ekstraordinære situationer kan Naalakkersuisut vælge at afvige fra den ovenfor beskrevne styringsregel for fastsættelse af TAC. Sådanne afvigelser fra de vedtagne styringsregler skal altid være fiskerifagligt og sagligt begrundede og have en midlertidig karakter. Der skal således lægges vægt på, at fastsættelsen af TAC så hurtigt som praktisk muligt bringes i overensstemmelse med den videnskabelige rådgivning.

Hvis bestanden når ned på eller under 55% af Bmsy, vil der desuden blive arrangeret et særligt møde med de canadiske fiskerimyndigheder. Formålet med mødet er at i fællesskab at udvikle tiltag eller strategier, som skal afbøde eller vende tilbagegangen. Resultatet kan f.eks. være en genopbygningsplan. I mangel på enighed kan særlige foranstaltninger træffes ensidigt (unilateralt) af Grønland.

### 3.2.2 Fordeling af TAC

Når den samlede TAC er endelig fastlagt fordeles den i henhold til Fiskeriloven efter følgende principper:

* Først beregner og tilsidesætter Naalakkersuisut en andel af den samlede TAC til Canada. Idet der ikke foreligger en formel aftale mellem Grønland og Canada om fordelingen, afsætter Grønland, under nærværende forvaltningsplan (2025 – 2030), ensidigt en årlig procentdel af den samlede TAC til Canada. Denne procentdel beregnes som det vægtede gennemsnit af områdernes relative biomasseestimater og de relative kommercielle fangster, gennem en repræsentativ årrække, og ligger typisk under 2 %. Allokeringen til Canada revurderes i 2030, eller hvis en aftale om fordelingen indgås med Canada.
* Naalakkersuisut tilsidesætter derudover den mængde som gennem bilaterale forhandlinger måtte være solgt til tredjelande, herunder EU-Kommissionen i henhold til Fiskeripartnerskabsaftalen om bæredygtigt fiskeri.
* Den resterende TAC-mængde allokeres derefter til den grønlandske rejeflåde.

## 3.3 Reguleringsmekanismer

### 3.3.1 Regulering af kvotemængde

Fiskeriet forvaltes via tidsbegrænsede licenser med højst tilladte fangstmængder, og er underlagt ordning med individuelle og omsættelige kvoter (IOK). Licenserne meddeles årligt med en minimums periode på 10 år jf. § 33 i Fiskeriloven.

I henhold til de gældende protokoller for Grønlands bilaterale partnerskaber, udsteder Departement for Fiskeri, Fangst, Landbrug og Selvforsyning licenser til tredje lande eller tredje landes aktører.

Grønland udsteder ikke licens til de mængder der tildeles Canada.

Den kvotemængde der er allokeret til den grønlandske rejeflåde, fordeles til de grønlandske fiskeriselskaber i henhold til disses respektive kvoteandele.

Fiskerilovens § 38 åbner mulighed for fleksibel kvoteudnyttelse i rejefiskeriet. Derved kan op til 25% af uopfiskede årskvotemængder fiskes i det efterfølgende år. Ligeledes kan der tages forskud på op til 25% af årskvotemængden for et efterfølgende år. Ordningen kaldes i daglig tale blot `kvotefleks´[[6]](#footnote-7).

### 3.3.2 Regulering af fiskerikapacitet

Fiskeri efter rejer forvaltes gennem et system baseret på individuelle omsættelige kvoter og er underlagt Fiskeriloven og Selvstyrets bekendtgørelse om fiskeri underlagt ordning med individuelle og omsættelige kvoter (IOK-bekendtgørelsen). De omsættelige kvotemængder og kvoteandele bidrager i høj grad til, at der sker en løbende tilpasning og modernisering af fiskerikapaciteten så den passer til et fangstniveau inden for rammerne af den etablerede TAC. Ifølge Fiskerilovens § 35 er indehaveren af en kvoteandel forpligtet til at fiske mindst 75% af årskvoten. Hvis dette ikke opfyldes i en periode på tre år i træk, er indehaveren forpligtet til at sælge den uopfiskede kvoteandel jf. § 40 i Fiskeriloven.

### 3.3.3 Områderegulering

Fiskeri efter rejer er underlagt Selvstyrets bekendtgørelse om teknisk regulering af fiskeriet herunder om forbud mod fiskeri med bundberørende redskaber i bestemte områder og om fiskeri i nye områder. Bekendtgørelsen fastsætter også regler for hvor der må fiskes på baggrund af fartøjets størrelse. Samme bekendtgørelse fastsætter kriterier for lukning af områder for fiskeri ved forekomst af levende koraller og havsvampe (se afsnit 3.3.2). Bilag 2 giver en oversigt over områder lukket for fiskeri efter rejer i henhold til bekendtgørelsen om teknisk regulering af fiskeriet.

Yderligere specifikationer og kriterier for udpegning og regulering af sårbare marine områder forventes udlagt i en kommende forvaltningsplan for havbunden.

### 3.3.4 Tekniske bevaringsforanstaltninger

Alt fiskeri efter rejer foregår med bundtrawl, hvor trawl og skovle føres langs havbunden. Der anvendes hovedsagelig dobbelttrawl i rejefiskeri men både enkelt- og tripletrawl forekommer. Afhængig af fartøjets størrelse anvendes trawl på 1.600 til 3.600 masker. Hovedparten af de anvendte trawl er på 2.000 masker.

Fiskeriet er underlagt bestemmelserne i Selvstyrets bekendtgørelse om teknisk regulering af fiskeriet herunder om mindstemål for maskestørrelser samt specifikationer for sorteringsriste og andre anordninger fastgjort til net.

Hvis der ved rapportering, videnskabelige undersøgelser eller kontrol konstateres en høj forekomst af koraller og/eller havsvampe skal Departement for Fiskeri, Fangst, Landbrug og Selvforsyning i samråd med Grønlands Naturinstitut og Fiskerirådet således vurdere, om der er tale om et sårbart marint område der skal lukkes for fiskeri med bundberørende redskaber.

### 3.3.5 Forvaltning af bifangst

Bifangst i fiskeriet skal håndteres og registreres i henhold Selvstyrets bekendtgørelse om fiskeriets bifangster samt Selvstyrets bekendtgørelse om rapportering af indhandlinger af fisk og fiskeprodukter.

Hvis der ved rapportering eller kontrol konstateres en høj bifangst i tid eller rum af en given art, skal Departement for Fiskeri, Fangst, Landbrug og Selvforsyning i samråd med Grønlands Naturinstitut og Fiskerirådet vurdere, om der skal tages særlige forholdsregler for at sikre, at bifangstniveauet holdes på et acceptabelt niveau under hensyntagen til artens biologiske status. Sådanne forholdsregler kan inkludere område- og periodelukninger eller andre tiltag der skal sikre at ingen arter belastes ud over deres biologiske potentiale.

### 3.3.6 Andre forvaltningsinitiativer

Denne forvaltningsplan vil have et større fokus på et langsigtet bæredygtigt fiskeri, i form af et øget fokus på at minimere fangster af små rejer. Fangster af små rejer bidrager til en dårligere bestandsudvikling, samt et mindre rentabelt fiskeri, da bestanden ikke udnyttes optimalt. Derfor er erhvervet gået sammen om en forsøgsordning, hvor de har lavet en anbefaling, der skal minimere fangster af små rejer.

Anbefaling er til alle aktører og fartøjer i rejefiskeriet. I forbindelse med revidering af denne forvaltningsplan, skal anbefalingens effekt evalueres i samarbejde med aktørerne i rejefiskeriet.

# 4. Rapportering og kontrol

## 4.1 Rapportering

I IOK-fiskerier er der flere typer af rapportering, som fartøjet/skipper er forpligtet til at afgive. Monitorering af fiskeriet sker først og fremmest gennem fartøjets pligt til at afgive meldinger og føre logbog. Forud for logbogen skal fartøjet sende meldinger om sine aktiviteter og fangster, heriblandt aktivmelding, ankomstmelding, ugemelding og passivmelding. Herudover er alle IOK-fartøjer omfattet af et elektronisk fartøjsovervågningssystem kaldet VMS (Vessel Monitoring System).

## 4.2 Monitoring, Control, and Surveillance (MCS)

Kontrol af fiskerierne varetages af Grønlands Fiskeri- og Jagtkontrol (GFJK) gennem fysisk kontrol og administrativ kontrol.

Kontrol af IOK-fiskerier foretages på følgende måder:

* Monitorering af meldinger, logbogsdata, indhandlingsdata og fartøjsovervågning
* Port State Control (PSC)
* Landingskontrol
* Observatører på fartøjer
* Inspektion til søs (Arktisk Kommando)

Den administrative kontrol foregår på GFJK’s hovedkontor i Nuuk. Kontrollen foregår ved, at de oplysninger, som tilgår GFJK i kraft af monitoreringspligten, herunder logbogspligten og fartøjsovervågningen, verificeres. Således bliver meldinger for eksempel sammenlignet med logbøger og VMS-data for at sikre, at mængder og positioner stemmer overens i alle rapporteringer.

GFJK varetager herudover Port State Control (PSC), hvor GFJK validerer grønlandske fangster, der landes i udenlandske havne.

GFJK råder over et korps af observatører, der foretager den fysiske kontrol af det IOK-fiskeri. Observatørerne kan sættes ombord på grønlandske og udenlandske fiskerfartøjer, der har licens til fiskeri i Grønland, eller grønlandske fartøjer der har licens til fiskeri i andre landes eksklusive økonomiske zoner. Påsætning af observatører på fiskefartøjerne sker efter en risikobaseret tilgang, hvor det løbende vurderes hvor mange observatører der skal dække fartøjerne i de forskellige IOK-fiskerier.

Derudover har GFJK et udstrakt samarbejde med Arktisk Kommando, som også udfører fysisk kontrol. Arktisk Kommando har ret til at borde, kontrollere og eventuelt opbringe samtlige fartøjer i det IOK-fiskeri efter rejer (grønlandske og udenlandske fartøjer). Arktisk Kommando har specialuddannede fiskeriofficerer, der kan foretage kontrol af fiskeredskaber og lastens overensstemmelse med logbogsførte mængder. Arktisk Kommando har politimyndighed, der udøves i samarbejde med Politimesterembedet i Grønland.

GFJK’s sidste fysiske kontrolelement af det IOK-fiskeri er landingskontrol. Landingskontrollen foretages af GFJK’s fiskerikontrollører, når et fiskefartøj er anløbet en grønlandsk havn og skal losse. Hele losningen bliver overset af kontrollørerne, der også vejer de pakkede fiskevarer og emballage

### 4.2.1 Elektronisk logbog

Alle fartøjer over 17 meter længde overalt (LOA) blev fra juni 2022 pålagt at føre elektronisk logbog. Overgangen til det elektroniske rapporteringssystem (ERS) vil betyde både hurtigere og mere pålidelige data og vil øge kvaliteten af GFJKs kontrol.

Fartøjerne går gradvis over til elektronisk logbog når fartøjsføreren har opnået tilfredsstillende erfaring og GFJKs godkendelse af E-logbogen.

### 4.2.2 Dagsmeldinger

Når en kvote eller en fartøjskvote nærmer sig opfiskning, kan GFJK pålægge vedkommende fartøjer at indsende daglige meldinger. Disse skal have samme indhold som ugemeldingen. Dette gøres for at følge fiskeriet tættere og dermed lukke rettidigt.

### 4.2.3 Stop af fiskeri

Når kvoten nærmer sig opfiskning har GFJK myndigheden til at lukke det pågældende fiskeri.

De nærmere bestemmelser for kontrol med fiskeriet fremgår bl.a. af Selvstyrets bekendtgørelse om kontrol med fiskeri.

### 4.2.4 Foranstaltninger og anmeldelser

Al overtrædelse af bestemmelserne i gældende lovgivning kan medføre bøde.

Overtrædelse af reglerne i fiskeriet i Grønland eller i licensen til fiskeri efter rejer kan medføre begrænsninger i retten til at udnytte licensen.

Ved mindre overtrædelser kan der afgøres uden retslig forfølgning. GFJK kan desuden indgive politianmeldelse ved overtrædelse af reglerne for fiskeriet.

# 5. Referencer og bilag

Referencer og bilag vedlagt

# Bilag 1. Gældende lovgivning af særlig relevans

Inatsisartutlov nr. 29 af 23. maj 2024

Selvstyrets bekendtgørelse nr. 10 af 4. februar 2025 om licens og kvoter til fiskeri

Selvstyrets bekendtgørelse nr. 12 af. 4. februar 2025 om teknisk regulering af fiskeriet

Selvstyrets bekendtgørelse nr. 11 af 4. februar 2025 om fiskeri underlagt ordning med individuelle og omsættelige kvoter (IOK-bekendtgørelsen)

Selvstyrets bekendtgørelse nr. 7 af 4. april 2016 om rapportering af indhandlinger af fisk og fiskeprodukter

Selvstyrets bekendtgørelse nr. 39 af 20. januar 2023 om kontrol med fiskeri

Hjemmestyrets bekendtgørelse nr. 21 af 30. maj 2001 om overvågning af fiskefartøjer via satellit

[Selvstyrets bekendtgørelse nr. 48 af 18. december 2020 om beregningsmetoder ved rapportering af visse fangster](http://lovgivning.gl/lov?rid=%7b0F2B3F3A-8FD2-453F-BD67-25C80B083D63%7d)

Selvstyrets bekendtgørelse nr. 14. af 6. december 2011 om fiskeriets bifangster

Alt lovgivning, herunder om fiskeri i Grønland kan tilgås på nalunaarutit.gl

# Bilag 2. Områdeafgrænsning

For at beskytte sårbare og tidligere uberørte havmiljøområder i Melvillebugten er et antal områder i Melvillebugten lukket for al fiskeri med bundberørende redskaber i medfør af Selvstyrets bekendtgørelse nr. 12 af. 4. februar 2025 om teknisk regulering af fiskeriet § 13.

Desuden må fiskeri efter rejer med bundberørende redskaber i Melvillebugten nord for 73° 30’ N i områder som ikke tidligere har været befisket, fremover kun finde sted efter forudgående ansøgning til Departementet for Fiskeri, Fangst, Landbrug og Selvforsyning.

Områderne er vist i figuren herunder. Koordinaterne for områderne kan findes i bilag 4 i Selvstyrets bekendtgørelse om teknisk regulering af fiskeriet.

Et billede, der indeholder tekst, diagram, Kurve, Font/skrifttype

Automatisk genereret beskrivelse

1. Zmsy er den samlede optimale dødelighed (inkluderer fiskeridødelighed, naturlig dødelighed og prædation fra bl.a. torsk) [↑](#footnote-ref-2)
2. Northwest Atlantic Fisheries Organization [↑](#footnote-ref-3)
3. Læs mere om dybhavsrejen på [Grønlands Naturinstituts hjemmeside](https://natur.gl/arter/rejer/) [↑](#footnote-ref-4)
4. NAFO ICES Pandalus Assessment Group [↑](#footnote-ref-5)
5. Vessel Monitoring System [↑](#footnote-ref-6)
6. Læs mere om kvotefleks på sullissivik.gl [↑](#footnote-ref-7)